CELEX: 52012DP0151
Language: mt
Date: 2012-05-10 00:00:00
Title: Talba għall-ħarsien tal-immunità parlamentari ta' Corneliu Vadim Tudor Deċiżjoni tal-Parlament Ewropew tal- 10 ta' Mejju 2012 dwar it-talba għall-ħarsien tal-immunità u l-privileġġi ta' Corneliu Vadim Tudor (2011/2100(IMM))

10.9.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               CE 261/41
            
         Il-Ħamis 10 ta’ Mejju 2012Talba għall-ħarsien tal-immunità parlamentari ta' Corneliu Vadim Tudor
   P7_TA(2012)0151
   Deċiżjoni tal-Parlament Ewropew tal-10 ta' Mejju 2012 dwar it-talba għall-ħarsien tal-immunità u l-privileġġi ta' Corneliu Vadim Tudor (2011/2100(IMM))
   2013/C 261 E/08
   
      Il-Parlament Ewropew,
   
               —
            
            
               wara li kkunsidra t-talba ta’ Corneliu Vadim Tudor tal-14 ta’ April 2011, imħabbra fil-plenarja fid-9 ta’ Mejju 2011, għall-ħarsien tal-immunità tiegħu b’konnessjoni mal-proċeduri miftuħa kontrih mill-Prosekutur Pubbliku marbut mal-Qorti Superjuri tal-Kassassjoni u l-Ġustizzja tar-Rumanija,
            
         
               —
            
            
               wara li f’żewġ okkażjonijiet ta opportunità lil Corneliu Vadim Tudor li jsemma’ leħnu, skont l-Artikolu skont l-Artikolu 7(3) tar-Regoli ta' Proċedura tiegħu,
            
         
               —
            
            
               wara li kkunsidra l-Artikoli 8 u 9 tal-Protokoll tat-8 ta’ April 1965 dwar il-Privileġġi u l-Immunitajiet tal-Unjoni Ewropea, u l-Artikolu 6(2) tal-Att tal-20 ta’ Settembru 1976 dwar l-elezzjoni tal-membri tal-Parlament Ewropew permezz ta’ suffraġju universali dirett,
            
         
               —
            
            
               wara li kkunsidra s-sentenzi tal-Qorti tal-Ġustizzja tal-Unjoni Ewropea tat-12 ta' Mejju 1964, l-10 ta' Lulju 1986, il-15 u l-21 ta' Ottubru 2008, id-19 ta' Marzu 2010 u s-6 ta’ Settembru 2011 (1),
            
         
               —
            
            
               wara li kkunsidra l-Artikolu 72 tal-Kostituzzjoni tar-Rumanija,
            
         
               —
            
            
               wara li kkunsidra l-ittra tal-Ambaxxatur tar-Rumanija għall-Unjoni Ewropea tas-7 ta’ Ottubru 2011,
            
         
               —
            
            
               wara li kkunsidra l-Artikoli 6(3) u 7 tar-Regoli ta' Proċedura tiegħu,
            
         
               —
            
            
               wara li kkunsidra r-rapport tal-Kumitat għall-Affarijiet Legali (A7-0151/2012),
            
         
               A.
            
            
               billi Corneliu Vadim Tudor, Membru tal-Parlament Ewropew, talab għall-ħarsien tal-immunità parlamentari tiegħu f’konnessjoni ma' proċeduri quddiem il-Qorti Superjuri tal-Kassassjoni u tal-Ġustizzja tar-Rumanija;
            
         
               B.
            
            
               billi t-talba tas-Sur Tudor hi relatata ma’ proċeduri kriminali li fihom ġie mixli li hedded uffiċjal amministrattiv u xi uffiċjali tal-pulizija, li wettaq atti ta’ vjolenza kontrihom, li insultahom u li b’mod ġenerali pprova jostakola l-eżekuzzjoni ta' deċiżjoni legali fil-kuntest tat-tkeċċija tal-partit Romania Mare mill-bini tiegħu f’Bucharest fl-4 ta’ Jannar 2011;
            
         
               C.
            
            
               billi f’dawn il-proċeduri kriminali Corneliu Vadim Tudor qed jiġi mixli b’disprezz tal-qorti, imġiba li tmur kontra l-morali pubbliċi u ksur tal-paċi pubblika;
            
         
               D.
            
            
               billi skont l-Artikolu 8 tal-Protokoll dwar il-Privileġġi u l-Immunitajiet tal-Unjoni Ewropea, il-Membri tal-Parlament Ewropew m’għandhom ikunu suġġetti għal inkjesti, detenzjonijiet jew proċeduri legali minħabba opinjonijiet espressi jew voti mitfugħa minnhom fil-prestazzjoni tad-dmirijiet tagħhom, u billi, skont l-Artikolu 9 ta’ dak il-Protokoll, il-Membri għandhom igawdu, fit-territorju tal-Istat tagħhom, l-immunitajiet mogħtija lill-membri tal-Parlament tagħhom;
            
         
               E.
            
            
               billi fl-ittra tiegħu is-Sur Tudor jagħmel referenza għall-Artikoli 8 u 9 tal-Protokoll (preċedentement l-Artikoli 9 u 10); billi l-Artikolu 9 mhux relevanti fid-dawl tal-Artikolu 72 tal-Kostituzzjoni Rumena, u għaldaqstant it-talba tiegħu għandha titqies bħala li hi bbażata biss fuq l-Artikolu 8;
            
         
               F.
            
            
               billi f’ittra tat-8 ta’ Ġunju 2011 il-President tal-Kumitat għall-Affarijiet Legali kiteb lill-awtoritajiet Rumeni u talabhom aktar informazzjoni dettaljata dwar il-proċeduri kontra s-Sur Tudor;
            
         
               G.
            
            
               billi permezz ta’ ittra tas-7 ta’ Ottubru 2011, l-awtoritajiet Rumeni qalu: “minħabba li s-Sur Tudor ma ġiex miżmum jew arrestat u lanqas ma saret tfittxija fuqu, il-ħtieġa li jintalab il-qbil mal-Parlament Ewropew ma teżistix. Minħabba li l-fatti tal-każ mhumiex konnessi mal-voti tiegħu u lanqas mal-opinjonijiet politiċi espressi fl-eżerċizzju tal-kariga tiegħu u li ma ġiex miżmum jew arrestat u lanqas ma saret tfittxija fuqu, ma kien meqjus meħtieġ li tintalab it-tneħħija tal-immunità tas-Sur Tudor”;
            
         
               H.
            
            
               billi t-tkeċċija tal-partit Romania Mare u ċ-ċirkostanzi tas-sitwazzjoni fil-fatt jikkostitwixxu kwistjonijiet ċivili u kriminali li m’għandhomx konnessjoni diretta u ovvja mal-prestazzjoni tad-dmirijiet tas-Sur Tudor bħala Membru tal-Parlament Ewropew;
            
         
               I.
            
            
               billi s-Sur Tudor m’għamilx użu mill-opportunità li jispjega lill-awtoritajiet kompetenti t-talba tiegħu għal ħarsien tal-immunità tiegħu, b'mod partikolari fid-dawl tal-ittra mingħand l-awtoritajiet Rumeni;
            
         
               1.
            
            
               Jiddeċiedi li ma jħarisx l-immunità u l-privileġġi ta’ Corneliu Vadim Tudor.
            
         
               2.
            
            
               Jagħti istruzzjonijiet lill-President tiegħu sabiex jgħaddi minnufih din id-deċiżjoni u r-rapport tal-kumitat responsabbli tiegħu lill-awtorità kompetenti tar-Rumanija u lil Corneliu Vadim Tudor.
            
         
      (1)  Kawża 101/63 Wagner vs Fohrmann u Krier [1964] Ġabra 195, Kawża 149/85 Wybot vs Faure et al [1986] Ġabra 2391, Kawża T-345/05 Mote vs Il-Parlament [2008] Ġabra II-2849, Kawżi Magħquda C-200/07 u C-201/07 Marra vs De Gregorio u Clemente [2008] Ġabra I-7929, u Kawża T-42/06 Gollnisch vs Il-Parlament [2010] Ġabra II-1135 u Kawża C-163/10 Patriciello (għadha mhix ippubblikata fil-Ġabra).